Covid-19 eis voormalige KZN-premierBen Ngubane. (Foto: Chantall Presence/ANA) Die voormalige premier van KwaZulu-Natal, Ben Ngubane, is Maandag weens Covid-19-verwante oorsake dood. Naledi Pandor, minister van internasionale verhoudinge, het haar innige meegevoel aan Ngubane se familie, vriende en kollegas betuig nadat die nuus oor sy dood vroeg vanoggend bekend gemaak is. “Ek het jare gelede die voorreg gehad om Ngubane se opvolger as minister van wetenskap en tegnologie te wees en te werk op die grondslag wat hy gelê het. Suid-Afrika het ŉ baanbreker in die veld van wetenskap en tegnologie verloor,” het sy gesê. Ngubane is in 1994 aangestel as die minister van kuns, kultuur, wetenskap en tegnologie en is later as KwaZulu-Natalse premier aangewys. Hy het met verloop van tyd verskeie poste beklee, waaronder dié van ambassadeur in Japan, as voorsitter van Land Bank en raadslid van die SAUK. In 2014 het Ngubane by Eskom aangesluit as nie-uitvoerende hoof. In 2015 word hy aangestel as die voorsitter van Eskom se raad. “Ngubane sal onthou word as ŉ geleerde wie se wetenskaplike bydraes ŉ standvastige verhouding tussen Japan en Suid-Afrika gekweek het. Danksy sy baanbrekerswerk en merkwaardige bydraes tot Japan het hy in 2010 ŉ internasionale toekenning van dié regering ontvang,” het Malegapuru Makgoba, voorsitter van Eskom se raad, gesê. “Mag sy geliefdes getroos word deur hul herinneringe van hom en dat hulle krag sal vind gedurende hierdie moeilike tyd.” Ngubane het laat verlede jaar ook voor die Zondo-kommissie getuig oor kwessies wat met bewerings van grootskaalse staatskaping verband hou.